Diari Oficial de la Generalitat Valenciana


Sumari del DOGV 6670, del 14-12-2011 (2011/12000)

RESOLUCIÓ de 9 de desembre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord marc de cooperació en matèria d'informació estadística entre l'Institut de Turisme d'Espanya i l'Agència Valenciana del Turisme.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6670

Data del DOGV
:   14-12-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/12036


Data del document
:   09-12-2011

Organisme emissor
:   Conselleria de Presidència

Tipus de document
:   Resolució

RESOLUCIÓ de 9 de desembre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord marc de cooperació en matèria d'informació estadística entre l'Institut de Turisme d'Espanya i l'Agència Valenciana del Turisme.  
  
 [2011/12534]  
L'Institut de Turisme d'Espanya i l'Agència Valenciana del Turisme han subscrit, després de la tramitació prèvia reglamentària, el 12 de maig de 2011, l'acord marc de cooperació en matèria d'informació estadística.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 1113/2011, i que figura com a annex d'esta resolució.  
  
  
Valencia, 9 de desembre de 2011.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Acord marc de cooperació en matèria d'informació estadística entre l'Institut de Turisme d'Espanya i l'Agència Valenciana del Turisme  
  
  
Madrid, 12 de maig de 2011  
  
Reunides  
D'una part, María Isabel Garaña Corcés, secretària general de l'Institut de Turisme d'Espanya (TURESPAÑA), per delegació del president de l'Institut de Turisme d'Espanya, segons Resolució de 28.05.2009 (BOE d'11.06.2009).  
  
I, d'una l'altra, Belén Juste Picó, consellera de Turisme de la Generalitat i presidenta de l'Agència Valenciana del Turisme, que intervé en nom i representació de esta última, entitat de dret públic subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme i en l'article 3 del Decret 123/2007, de 27 de juliol, pel qual s'aprova el Reglament Orgànic i Funcional de la Conselleria de Turisme. El domicili de la referida entitat de dret públic, als efectes del present document, està situat a València, avinguda d'Aragó, número 30, planta octava.  
La seua legitimació i representació per a este acte es deriva de la seua condició de consellera de Turisme, d'acord amb el que establix l'art. 1 del Decret 13/2009, de 27 d'agost, del president de la Generalitat pel qual s'anomenen vicepresidents, consellers, secretari i portaveu del Consell, i a qui correspon exercir la presidència de la citada Agència Valenciana del Turisme, d'acord amb el que establix el número 1 de l'article 5 del referit Decret 209/2004, de 8 d'octubre, i es troba autoritzada per a la firma d'este conveni en virtut del que disposa la lletra e del número 2 de l'esmentat article 5.  
Ambdues parts, en exercici de les competències que els estan legalment atribuïdes, es reconeixen capacitat per a convindre i obligar-se en els termes del present document i   
  
Manifesten  
Primer. Que l'apartat f) de l'article 2 del Reial Decret 561/2009, de 8 d'abril, pel qual s'aprova l'Estatut de l'Institut de Turisme d'Espanya (Turespaña), atribuïx a este organisme la investigació dels factors que incidixen sobre el turisme, així com l'elaboració i la recopilació d'estadístiques, informació i dades relatives al turisme, funcions que són exercides per l'Institut d'Estudis Turístics (IET), de conformitat amb el que establix l'article 3.3 del citat Reial Decret 561/2009. D'acord amb això, l'IET du a terme tres operacions estadístiques sobre la demanda turística, incloses en el Pla Estadístic Nacional: Moviments Turístics en Fronteres (Frontur), Moviments Turístics dels Espanyols (Familitur) i Enquesta de Gasto Turístic (Egatur) i que oferixen dades desagregades a nivell de comunitat autònoma.  
  
  
Segon. Que l'Agència Valenciana del Turisme, en virtut del que establix l'article 2 del seu reglament, té com a objectiu final la millora de la competitivitat, la qualitat del producte, la innovació tecnològica, la formació i el rendiment del sector turístic valencià, així com l'impuls, el desplegament i la millora de la reglamentació i l'ordenació d'este sector i de qualsevol altre que li siga fixat expressament pel Consell de la Generalitat, i figura entre les seues funcions la d'elaborar i difondre entre els distints agents del sector turístic la informació que els puga ser útil en els distints camps de la seua activitat, tal com s'indica en l'art. 3, apartat IV del mencionat reglament.   
  
Tercer. Que l'Institut de Turisme d'Espanya, en el marc del Pla del Turisme Espanyol Horitzó 2020, està impulsant el disseny i el desenrotllament d'un sistema de coneixement i innovació turística en xarxa per a maximitzar l'accés i la difusió del coneixement generat en les diferents administracions públiques, les empreses, les associacions empresarials, els centres d'investigació i les universitats, establint una xarxa de transmissió de coneixement turístic a través de la creació d'un portal de gestió de la intel·ligència turística i creant un entorn de col·laboració.   
  
  
Quart. Que l'Agència Valenciana del Turisme, en desplegament del Programa Intel·ligència Competitiva de l'Eix I+D+i del Pla Estratègic Global del Turisme de la Comunitat Valenciana 2010-2020, està impulsant un marc estable de col·laboració amb altres administracions competents en turisme que facilite captar i difondre de forma sistemàtica informació útil per a la presa de decisions estratègiques pels distints agents implicats.  
  
Quint. Que l'Institut de Turisme d'Espanya (TURESPAÑA), a través de l'Institut d'Estudis Turístics i l'Agència Valenciana del Turisme, desitgen reforçar les seues relacions d'acord amb el que establix la Llei 12/1989, de 9 de maig, de la Funció Estadística Pública i la Llei 5/1990, de 7 de juny, d'Estadística de la Comunitat Valenciana, i expressar formalment que les esmentades relacions s'establixen sobre la base dels principis de lleialtat institucional i de respecte a l'autonomia de les parts com a criteris rectors per a l'èxit d'una fructífera cooperació, segons establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
Sext. Que ambdós parts són conscients de la importància de la cooperació estadística i de l'intercanvi d'informació que es deriva de l'esmentada cooperació, de la manera més adequada, en benefici mutu i, sobretot, del sector turístic valencià, de la societat en general i dels usuaris de les estadístiques oficials en particular.   
  
Sèptim. Que les dos parts estan decidides a aprofundir i intensificar les seues relacions de cooperació i, particularment, a establir de mutu acord vies operatives idònies per a l'intercanvi d'informació que s'haja de realitzar per a l'exercici de les competències assignades a cada una de les parts.  
Per tot això, es proposa subscriure el present acord marc per a la cooperació en matèria d'informació estadística, d'acord amb les següents  
  
Clàusules  
  
Primera. Objecte de l'acord   
El present acord marc per a la cooperació en matèria d'informació estadística té com a objecte establir les línies bàsiques de cooperació estadística entre l'Institut de Turisme d'Espanya i l'Agència Valenciana del Turisme, així com regular els mecanismes operatius per a l'intercanvi d'informació entre ambdós institucions i la realització de treballs estadístics de forma cooperativa.  
Segona. Compromisos i actuacions de les parts:  
L'Institut de Turisme d'Espanya i l'Agència Valenciana del Turisme, acorden els compromisos següents:  
1. Identificar de forma mútua les necessitats d'informació de l'altra part per a atendre els compromisos i les obligacions establides, respectivament, en el Pla Estadístic Nacional i en el Pla Valencià d'Estadística.   
2. Definir metodologies i processos d'enquestes de forma cooperativa a la Comunitat Valenciana de tal manera que puguen complementar-se les operacions estadístiques que duguen a terme cada una de les administracions.  
3. Establir, respectant el secret estadístic i atenent al principi de proporcionalitat, sistemes d'intercanvi d'informació i fitxers estadístics per a una major complementarietat de les operacions estadístiques.  
  
4. Intercanviar de manera ràpida i efectiva qualsevol classe d'experiències i documents relatius a qüestions metodològiques sobre les estadístiques que tenen encomanades, respectivament, en el Pla Estadístic Nacional i en el Pla Valencià d'Estadística.   
5. Col·laborar en la promoció d'activitats dirigides a la millora de les estadístiques de turisme i a la difusió en el sector turístic del coneixement generat.  
6. Donar suport tècnicament i metodològicament a les actuacions de l'altra part en les matèries objecte del present acord.  
En tot cas es definirà i s'aprovarà entre les parts un protocol anual d'activitats que s'inclourà com a annex al present acord en el qual es concretaran, entre altres:  
-Les actuacions que s'acorden dur a terme per cada una de les parts.  
-Les aportacions de mitjans personals i materials de cada una de les parts.  
-Els compromisos d'aportació de recursos financers, si és el cas i els procediments que les parts consideren necessaris per a la seua execució.  
-Els requeriments tècnics, les dates previstes per a l'entrega d'informació i el suport de cessió d'esta.  
-Els aspectes relatius a la difusió de resultats.  
  
Tercera. Condicions relatives a l'intercanvi d'informació  
La cooperació estadística i l'intercanvi d'informació, respectaran, en tot cas, el secret estadístic al qual els obliga la legislació estadística, el criteri de proporcionalitat entre allò que s'ha sol·licitat a l'altra part que estarà determinat per les necessitats, respectivament, del Pla Estadístic Nacional, del Pla Valencià d'Estadística, i la finalitat concreta al qual es destina la informació intercanviada, així com qualsevol altra exigència que es derive de la legislació vigent sobre intercanvi d'informació entre les administracions públiques i, molt especialment, en relació amb la protecció de les dades personals, segons el que establix la Llei Orgànica 15/1999, de 13 de desembre, de Protecció de Dades de Caràcter Personal.  
L'Institut de Turisme d'Espanya i l'Agència Valenciana del Turisme establiran els mecanismes adequats perquè en les dates previstes, la informació arribe al sol·licitant sense necessitat de sol·licitud específica en cada ocasió. Les dates de recepció de la informació que es recullen en la documentació al·ludida abans hauran de respectar els calendaris de disponibilitat de les estadístiques, ja siguen estatals o autonòmics, si n'hi ha.   
Quan la cessió de la informació requerisca l'autorització de terceres parts, per provindre l'esmentada informació d'una altra font diferent de les parts que subscriuen el present acord marc, es procedirà a sol·licitar la corresponent autorització, i la cessió quedarà supedita a esta.  
  
En l'execució d'operacions estadístiques conjuntes, en els qüestionaris i en la resta del material de les operacions objecte dels instruments de col·laboració, figuraran els anagrames dels firmants i les referències normatives d'ambdós parts.   
  
Quarta. Secret estadístic  
L'Institut de Turisme d'Espanya i l'Agència Valenciana del Turisme es responsabilitzaran, en els seus respectius àmbits, que si la informació intercanviada estiguera protegida pel secret estadístic, s'utilitze de manera que la protecció de les dades individuals quede totalment garantida, i tot el personal que participe en les operacions estadístiques relacionades amb l'esmentada informació intercanviada estarà sotmés a l'obligació de preservar el secret estadístic així com les altres restriccions que es deriven de la Llei 12 1989/, de 9 de maig, de la Funció Estadística Pública i la Llei 5 1990/, de 7 de juny, d'Estadística de la Comunitat Valenciana.   
Les dos institucions adoptaran totes les mesures tècniques i organitzatives que siguen necessàries per a assegurar que cap de les dades cedides siguen distribuïdes a tercers. En cas que la institució a la qual s'hagen cedit dades contracte a tercers per a realitzar algun treball amb ells, es prendran totes les mesures normatives, organitzatives i tècniques per a assegurar que el contractista: se sotmeta als principis recollits en el present acord marc; entregue tot el material intermedi i final al qual donen origen els treballs una vegada finalitzats; no copie, reproduïsca o facilite cap document o fitxer per a altres objectius que no siguen els relacionats amb l'objectiu dels treballs; no es reserve còpia de cap dada o material relatiu a estos.  
  
Quinta. Difusió de la informació   
Les dos institucions podran realitzar, sota la seua responsabilitat, les explotacions desagregades de les dades que consideren convenients, tenint en compte les limitacions que es deriven del disseny de les enquestes. Es respectaran en tot cas els principis generals de la funció pública estadística i, en particular, els principis d'especialitat i la coherència metodològica, i es demanarà l'informe favorable de l'altra part, i s'especificarà la finalitat i l'ús que es donarà a tals explotacions.  
  
Abans de realitzar les publicacions o qualsevol material de difusió utilitzant la informació intercanviada, les parts firmants del present acord marc s'enviaran mútuament les explotacions de dades, metodologies, textos o altres suports per a demanar el vistiplau respectiu.  
  
En les publicacions o qualsevol altre producte de difusió que realitzen sobre la base de la informació intercanviada qualsevol de les institucions firmants es farà referència a la font originària i a la col·laboració de l'altra part.   
  
Sexta. Comissió de Coordinació i Seguiment  
Es crea una comissió de coordinació i seguiment de l'Acord marc amb les funcions següents:  
- Efectuar el seguiment de les qüestions que es deriven de l'execució del present acord marc.  
- Analitzar i proposar les actuacions que, en les matèries objecte de l'acord, consideren ambdós parts oportunes.   
- Elaborar els documents tècnics en els quals es detallaran les necessitats d'informació de l'una i de l'altra part d'acord amb els plans estadístics i dur a terme la seua actualització.  
- Proposar la interpretació i la resolució de qualsevol discrepància o controvèrsia que puguera sorgir en l'execució d'este acord.  
- Elaborar els informes que des de l'Institut d'Estudis Turístics de l'Institut de Turisme d'Espanya i l'Agència Valenciana de Turisme, es necessiten en relació al seguiment i avaluació d'este acord.   
La Comissió de Coordinació i Seguiment estarà constituïda de forma paritària per quatre representants, nomenats per ambdós parts de comú acord i que presidirà la persona designada pel president de l'Institut de Turisme d'Espanya. La Comissió de Coordinació i Seguiment del present acord marc es reunirà almenys, una vegada a l'any i sempre que ho sol·licite qualsevol de les parts.   
El seu funcionament i adopció d'acords, es regularan pel que preveu els art. 22 i seg. de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sèptima. Vigència   
El present acord marc produirà efectes des de la data de la seua subscripció i tindrà una vigència de tres anys, amb la possibilitat de renovar-lo anualment, fins a un màxim de tres anys.   
  
Octava. Causes de resolució   
Seran causa de resolució del present acord marc el mutu acord entre les parts i la denúncia del seu incompliment per qualsevol de les parts, per mitjà de preavís comunicat de forma fefaent a la part incumplidora amb un mes d'antelació.   
  
Novena. Naturalesa i règim jurídic aplicable   
El present acord marc es regirà per les clàusules que s'hi establixen i supletòriament, per la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú i l'article 4.1.c) de la Llei 30/2007, de 30 d'octubre, de Contractes del Sector Públic.  
  
Desena. De la jurisdicció   
En cas de litigi sobre la interpretació i compliment d'este acord les parts se sotmeten al coneixement i la competència dels òrgans jurisdiccionals que corresponguen, de conformitat amb allò que s'ha regulat en la Llei 29/1998, de 13 de juliol, de la Jurisdicció Contenciosa Administrativa, sense perjuí que, de comú acord, hagen pactat o pactaren el seu sotmetiment a qualsevol classe d'arbitratge.  
I perquè així conste als efectes oportuns, en prova de conformitat, les parts firmen el present document, per duplicat exemplar i amb un sol efecte o finalitat, en el lloc i la data indicats en l'encapçalament.   
  
  
La secretària general de l'Institut de Turisme d'Espanya: María Isabel Garaña Corcés.  
La consellera de Turisme i Presidenta de l'Agència Valenciana de Turisme: Belén Juste Picó.